Աստերոլինոն աստղաձև

Աստերոլինոն աստղաձև (), գնարբուկազգիների ընտանիքին պատկանող ծածկասերմ բույս, որը գրանցված է Հայաստանի Հանրապետության Կարմիր գրքում։

Նկարագրություն 
1-5 (10) սմ բարձրությամբ միամյա խոտաբույս է։ Երկարավուն ձվաձև տերևները դասավորված են հակադիր։ Մազանման ծաղկակոթերը պտղի ժամանակ աղեղաձև կորացած են։ Բաժակի մասերը աստղաձև են և չռված։ Պսակը դեղնասպիտակավուն է։

Տարածվածություն 
Հայաստանում հայտնի է Մեղրու ֆլորիստիկական շրջանում (Ալդարա)։ Աճում է նաև Արևելյան Անդրկովկասում, Ղրիմում, միջերկրածովյան ավազանի երկրներում և Հարավարևմտյան Ասիայում։

Էկոլոգիա 
Աճում է ծովի մակարդակից 900-1100 մ բարձրությունների վրա, ստորին լեռնային գոտում, քարքարոտ լանջերին և ֆրիգանանման բուսականության մեջ։ Ծաղկում է ապրիլ ամսին, պտղաբերում` ապրիլ-մայիսին։

Պահպանություն 
Կրիտիկական վիճակում գտնվող տեսակ է։ Հայտնի է մեկ պոպուլյացիա 10 կմ²-ից պակաս տարածման և բնակության  շրջաններով։ Տեսակին սպառնում է աճելավայրերի պայմանների փոփոխություն՝ կապված գյուղատնտեսական հանդակների ընդարձակման և ենթակառուցվածքի զարգացման հետ։ Ընդգրկված չէ CITES–ի և Բեռնի կոնվենցիայի հավելվածներում։

Պահպանություն չի իրականացվում։

Ծանոթագրություններ 

Կրիտիկական վիճակում գտնվող տեսակներ
Ծածկասերմեր
Խոտաբույսեր
Գնարբուկազգիներ
ՀՀ Կարմիր գրքում գրանցված բույսեր